OKTÓBER 17.
Szent Ozeás próféta és a Kréta szigetéről való Kriziszi András, szentéletű vértanú emléke
hajnali szolgálaton
Tropár 2. hang
Szent Ozeás prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Dicsőség… 4. hang. Minta: Aki önként...
Böjtölés közt élvén a magaslaton * a lélek ellenségeinek ármányait a Kereszt fegyverzetével tovaűzted, * utóbb pedig küzdelmeidet férfiasan megvívván, * az ikonrombolást a lélek kardjával legyőzted. * Mindkettőért koszorút nyertél, *’ András, tiszteletreméltó vértanú atyánk!
Most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után, a vértanúk leülői 
3. hang. Mintadallam: A te szüzességed...
A te bajnokaid emlékét fölöttébb fényessé tetted, * mindenható Urunk, mert megerősítetted őket, * hogy a te szenvedésedet utánozhassák, ** és ők Beliár erejét férfiasan legyőzték, * azért el is nyerték a gyógyítás kegyelmét. * Az ő közbenjárásukra ** ajándékozz a te népednek *’ békességet, ó Kegyelmes!
Krisztus teljes fegyverzetével fölvértezve, * és a hitnek pajzsát megragadva * az ellenség fondorlatait ** győztesen visszavertétek, * mert az élet reményében lelkesen tűrtétek * a zsarnokoktól elszenvedett minden fenyítést és a sebeket. ** Azért koszorúitokat el is nyertétek, *’ Krisztusnak hősies lelkű vértanúi.
Saját dallam.
Hitetek révén betegek gyógyítóiként tündököltetek, * fényességes szent csillagok, hírneves bajnokok, * mert a zsarnokok kínzásaitól meg nem rettentetek, * kiirtottátok a rosszhírű bálványozást, *’ és győzelmi jeletek az igazság legyőzhetetlen keresztjele volt.
Dicsőség... most és... Istenszülő-ének
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván, *’ megváltott minket a romlástól, mint emberszerető.
A XVII. kathizma után leülők 
3. hang
Lelkes kitartásotok legyőzte az ősgonosz ellenség * fondorlatos cseleit, hírneves bajnokok! * Azért az örök boldogságra lettetek méltóak. * Könyörögjetek most a krisztusszerető nép Urához, * kik az igazság vértanúi voltatok, *’ azért, hogy az ő nyáját mentse meg!	
Mintadallam: A te szüzességed...
Midőn szavadra oda kell állanunk * megvesztegethetetlen ítélőszéked elé, * meg ne szégyenítsd a benned bízókat, Üdvözítő Urunk, ** hiszen mindnyájan vétkeztünk, * de téged soha meg nem tagadtunk. * Hozzád esedezünk tehát, ** egyetlen nagykegyelmű Krisztus, *’ hogy az igazak hajlékában nyugtasd meg, akiket elszólítottál.
Dicsőség… ugyanarra a dallamra
Egy fa miatt a keserű halálba buktunk, * a tiszteletreméltó fa segítségével újra fölkelünk. * Mert kereszteddel a halált holttá tetted ** és mindnyájunk számára megnyitottad a végtelen élet forrását. * Hozzád térő, messze szakadt hű szolgáidat ** méltasd erre, jóságos Üdvözítőnk, *’ s ajándékozd nekik országodat.
Most és… Istenszülő-ének ugyanarra a dallamra
Az életnek zavaros hullámain * isteni intésre átkelt és istenfélelemmel átköltözött * szolgáidat fogadd, ó Szeplőtelen, ** és vezesd Bíránk és Istenünk színe elé. * Kérünk, esedezz értük, hogy bocsánatot nyerjenek, * mert néked, Teremtőnk Édesanyja, ** megvan hozzá az akaratod *’ megvan hozzá a képességed.
Kánon
I. óda. 1. hang
Istennek, * ki Egyiptomban megsegítette Mózest, * s általa fáraó seregét a mélységbe fullasztotta, * győzelmi éneket énekeljünk, * mert ő megdicsőült.
Ozeás próféta, te, Istennek valóságos szószólója, ki az Életadó színe előtt állsz, esedezzél szüntelenül, hogy megszabaduljon a veszedelemtől minden magasztalód!
Lelked szemét megtisztítottad a szennytől, méltóvá lettél, hogy világosan előrelásd a jövendőt és tévedés nélkül megmondd a legfontosabb bekövetkezendő dolgokat.
Isten bölcsessége, az előrelátás forrása téged, Ozeás, Isten követe, a prófétálás folyamává tett, hogy mindenkinek isteni tanítást fakassz.
Istenszülő-ének
A Szűztől érettünk megjelent Krisztust valóban Egyiptomból hívta az Atya, miként az Isten szemével néző Ozeás egykor előre hirdette.
III. óda. 1. hang
Erősítsd szívemet * a te akaratodhoz, Krisztus Istenem, * ki a vizek fölé erősítetted a második eget, * és a vizekre helyezted a földet, Mindenható!
Istennek tetsző beavatottsággal hirdetted az isteni kinyilatkoztatásokat, és a pogányok meghívását előre, világosan megmondtad, Szentlélekkel megjelölt próféta!
A jövendőnek jelenként való előrelátására lettél méltóvá, Isten bölcse, és világosan előre hirdetted a zsidók elvettetését és a törvény szerinti dolgok elmúlását.
Előre megmondottad, hogy Izrael megszabadulása nem háborúban, nem nyíllal és egyéb fegyverrel, hanem az Úrban, a mindenható Istenben történik, és az Ige megtestesülését is jelezted nekünk.
Istenszülő-ének
Örvendezz, Szent Szűz, mert a megtestesülő Igét fogantad, aki szent testével és vérével megszabadított minket az eltévelyedéstől.
Katavászia 2. hang
A hitnek kőszikláján megerősítvén, * fölnyitottad számat ellenségeim ellen, * s megörvendeztetted lelkemet, * hogy így zengjek neked: * Nincs oly szent, mint a mi Istenünk, * és nincs olyan igaz, mint az Úr!
Kathizma
A prófétáé 1. hang. A te sírodat őrző katonák...
Odatartottad a füledet a Beszélőhöz, próféta, * és beavatást nyertél a jövendő dolgok ismeretébe, * Krisztus isteni eljövetelét is előre jelezted, * ezért ma megünnepeljük a te legszentebb emlékedet * és magasztaljuk a Megváltót, *’ aki téged fölmagasztalt.
Dicsőség... A szentéletű vértanúé 8. hang. Minta: A Bölcsességet és Igét...
András nevet viselsz, * és valóban erős voltál az áhítatos hitben, * magasztalásra méltó Vértanú! * Mint Krisztus követője, * cselekedeteiddel tündöklővé tetted a magányban élők seregét, * a szentéletűeknek a dicsőségben vetélytársává lettél, * magadra vállaltad a vértanúk küzdelmét, * nemesen harcoltál és szabályszerűen jeleskedtél. * Te az elsőnek elhívott tanítvány nevét viselő, * esedezzél Krisztus Istenhez, * hogy adjon bűnbocsánatot mindazoknak, *’ akik buzgósággal ünneplik szent emlékedet!
Most és... Istenszülő-ének ugyanarra
Elbuktattak gonosz gondolataim, és a bűnök szakadékába zuhantam, * és szívemből fohászkodva kiáltok hozzád, teljesen Szeplőtelen: * Tedd csodálatossá bennem bőséges kegyelmedet, * jóindulatod végtelen tengerét * és irgalmad határtalan bőségét! * Adj nékem bűnbánatot és vétkeim bocsánatát, * hogy buzgón ezt hangoztassam neked: * Könyörögj a te Fiadhoz és Istenedhez, * adjon nekem bűnbocsánatot, *’ mert te vagy a te szolgád reménysége!
IV. óda. 1. hang
Megértettem, ó Mindenható, * a te üdvgondozásodat, * és félelemmel dicsőítettelek, Üdvözítőm!
Ozeás, az Egyháznak Istent legjobban látó szeme, mentsd meg magasztalóidat a veszedelmektől!
A Szentlélek legtündöklőbb és legerősebb hordozója, könyörögj érettünk, és mentsd meg magasztalóidat!
Istenes próféta, ki a mindenség Bírája előtt állsz, szabadíts meg közbenjárásoddal a szenvedélyektől!
Istenszülő-ének
Az angyalok serege fölé kerültél, Mindenkorszűz, mert Teremtőjüket szülted.
V. óda. 1. hang
Fölvirradva az éjből magasztalunk téged, * Krisztus, lelkünk Üdvözítője, * ki az Atyával együtt kezdet nélküli vagy. * Adj e világnak békességet, Emberszerető!
Részvéttől indíttatva megtanítottál minket Isten hosszantűrő könyörületességére és jóságára, mellyel türelmes mindenkivel szemben, Isten ihlette próféta.
Holttá tette a halált és föltámadt Krisztus, miként a te bölcs jövendölésed előre hirdette, Isten hírnöke, és az alvilágban lévő lelkeknek életet ajándékozott.
Ragadj ki könyörgéseddel a bűnök mélységéből, Ozeás próféta, hiszen feddhetetlen lévén bátran Krisztus elé járulhatsz, Istennek teljesen boldog bölcse!
Istenszülő-ének
 A mindenség Ura és a mindenség Királya, ki az Atyával együtt kezdetnélküli, időbelivé lett és megtestesült, Istenszülő Szűz!
VI. óda. 1. hang
A prófétát megszabadítottad, Emberszerető, * a tengeri szörny gyomrából, * engem is vezess ki, kérlek, * a bűnök mélységéből!
Jó előre megjövendölted az eljövendőket, és nyilvánosságra hoztad az Ige leszállását az emberekhez, nagyon boldog Ozeás. 
Ádám leszármazottait, a bűnben holtakat – amint megjövendölted – fölemelte a halhatatlan Élet.
A törvény szerinti rend elmúlását, a zsidók elvettetését és a pogányok megtérését hirdetted, ó próféta!
Istenszülő-ének
Méhedből föltündöklött, ó Szeplőtelen, az Isten-Ige, ki érettünk jóindulattal, kifejezhetetlen módon testet öltött.
Katavászia
A bűnök mélységében fetrengvén, * a te irgalmad kifürkészhetetlen mélységéhez folyamodom: * Az enyészetből * vezess ki, Uram!
Konták
3. hang. Minta: Ma a Szűz...
Ma a városok Királynéja * a te tündöklő emlékednek fényt sugárzó ünnepét üli, * minden várost és vidéket maga után vonva. * Örvendezik, mint aki nagy kincset talált * a te sokat szenvedett testedben, András vértanú, *’ az igazhitűség fáklyája!
Ikosz
Pajzs helyett Keresztet ragadtál, * vért helyett a hitet öltötted magadra, * újra meg újra önként harcra keltél * a látható és a láthatatlan ellenséggel * és a Szentlélek erejével annak csatarendjeit legyőzted, * szent Vértanú! * Véle bőségesen töltekezve, adj nékem is kevés kegyelmet, * mely megvilágosítja elmémet, * hogy méltóképpen magasztalhassam a te nemes küzdelmedet, * Ortodoxia fáklyája!
VII. óda. 1. hang
Ábrahám ifjai a kemencében * a Szentháromságot jelképezvén * az égő lángot harmattá változtatták, * és énekelték: * Áldott vagy te, atyáinknak Istene!
Természetfölötti fénnyel megvilágosított elmével eljutottál a jövendő dolgok bőséges ismeretére, boldog Ozeás, és az Úrnak hangoztattad: Áldott vagy te, atyáinknak Istene!
Téged, halhatatlan Üdvözítő, sok látomásban, sokféle alakban szemléltek és szemléltettek a próféták, és neked híven zengik: Áldott vagy te, atyáinknak Istene!
Te, Ozeás, Izrael üdvösségének vizét csörgedező forrás voltál, és a békesség Folyóját, Krisztust, előre hirdetted, kinek zengjük: Áldott vagy te, atyáinknak Istene!
Istenszülő-ének
Ki a kezdetnélküli Atyától tűnt föl, kimondhatatlan módon belőled öltött testet, Istennek Szűz Anyja. Őt magasztalva zengjük: Áldott vagy te, atyáinknak Istene!
VIII. óda. 1. hang
Ki az égő kemence tűzlángjában megőrizte az ifjakat, * és angyal alakjában leszállott közéjük, * őt, az Urat énekeljétek * és magasztaljátok mindörökké!
Meghaladja az ember felfogását a prófétáknak Isteni ajándékképpen adott jövendölő tehetsége, az eljövendő dolgok megismerése. Áldjátok az Urat, és szerfölött magasztaljátok mindörökké!
Isten ihlette volt ajkad, Isten dolgát hirdette nyelved, és az istenfélelem világosságot árasztó fáklyája voltál, Ozeás, és zenged: Áldjátok az Urat, és szerfölött magasztaljátok mindörökké!
Szóval és tettel prófétálva megfedded a hűtlenségbe esett népet, és jelképesen tanítod, teljesen boldog, az éneket: Áldjátok az Urat, és szerfölött magasztaljátok mindörökké!
Istenszülő-ének
Istennek vele együtt örökkévaló Isten-Igéje a te szent méhedből testet öltve jelent meg, Tisztaságos, mindazoknak, akik zengik: Áldjátok az Urat, és szerfölött magasztaljátok mindörökké!
Katavászia
A tüzes kemence Babilonban, * Isten rendeletéből, kétféle hatással működött, * a kaldeusokat megégeté, * a hívőket pedig harmattal nedvesíté, * kik hittel énekelték: * Áldjátok az Urat az Úrnak minden művei!
IX. óda. 1. hang
Üdvözlégy, szüzességnek büszkesége, * üdvözlégy, szeplőtelen Anya, * akit mi, az egész teremtett világ, * szent himnuszokban magasztalunk!
Elnyerted prófétaságod jutalmát, ékes koszorút kaptál Istentől, teljesen boldog Ozeás!
Legnemesebb, ki Krisztus teljes fényével tündökölsz, tedd őt közbenjárásoddal könyörületessé magasztalóid iránt!
Az angyalok seregével együtt vagy, szent énekekkel örvendve magasztalod az Uralkodót, Ozeás, ki az angyalokhoz hasonló életet éltél.
Istenszülő-ének
Az Üdvözítő és Uralkodó, hogy megmenthesse az embert, a Szeplőtelen Szűztől magára vette a mi testünket.
Katavászia 
A kezdetnélküli Atyának Fia, * a Szűztől megtestesült Úristen, * megjelent nekünk, * hogy a homályban levőket megvilágosítsa, * az elszéledetteket egybegyűjtse, * azért téged, legáldottabb Istenszülő, * magasztalunk.
Fényének
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
A prófétáé
A lehető legcsodálatosabb az Istentől a Lélekkel neked adatott sugalmazottság kegyelme, mellyel előre megmondtad világosan az Üdvözítő megtestesülését a Szűztől, Keresztjét, szenvedését, szent és istenes föltámadását és a valóban esztelen Izrael teljes pusztulását, Isten követe, Ozeás próféta.
A szentéletűé
Magasztaljuk buzgósággal mindnyájan, jámborok, a szép győzelmet aratott Andrást, ünnepeljük meg bensőségesen az ő szent emlékét, mert ő a szent Keresztnek és az összes szentek ikonjának tiszteletét buzgón hirdeti. Ezért győzelmi koszorút nyert az égből, és az angyalokkal együtt örvend.
Istenszülő-ének
A Főpap csodálatosan kivirágzott vesszeje a te előképed volt, Tisztaságos, és azt jelezte, hogy meddő méhből fogsz születni. A próféták és a Törvény rólad hirdették előre, hogy a mindenség Uralkodójának és Alkotójának Anyja leszel. Esedezzél hozzá, legszentebb, szeplőtelen Istenszülő, hogy üdvözítse magasztalóidat!
Előverses sztichirák
3. hang
Mintadallam: Nagy a te kereszted ereje...
Dicsőítem a te drága keresztedet, * mely által életet ajándékoztál nekünk, * és a boldogság élvezetét biztosítottad * azoknak, kik hittel és buzgón magasztalnak téged, * egyetlen nagyirgalmú Isten. * Azért hangoztatjuk neked, Krisztusunk: * A tőlünk elköltözötteket nyugtasd meg, *’ ott ahol az összes benned örvendezők lakoznak!
Vers: Boldogok, kiket kiválasztasz és magadhoz fogadsz, Uram.
Egyetlen irgalmas és kegyelmes Isten, * aki magad vagy a jóság kimeríthetetlen tengere, * te ismered az emberek természetét, * mert te teremtetted őket. * Kérünk téged, Krisztusunk, * a tőlünk elköltözötteket nyugtasd meg, *’ ott ahol az összes benned örvendezők lakoznak!
Vers: Az ő lelke a jókban megmarad.
Emberként szunnyadtál a sírban, Krisztus, * Istenként azonban legyőzhetetlen erőddel * föltámasztottad a sírban szunnyadókat, * akik szüntelenül dicshimnuszt zengenek néked. * Ezért mi is kiáltjuk neked, Istenünk: * A tőlünk elköltözötteket nyugtasd meg, *’ ott ahol az összes benned örvendezők lakoznak!
Dicsőség... most és... Istenszülő-ének
Istenszülő, téged mindnyájan * Isten fényét hordozó lelki lámpának tekintünk, * melyben az isteni fény emberi lényünk állagát átjárta. * Járj tehát közben Fiadnál és Istenednél, * hogy a tőlünk elköltözöttek nyugalomra találjanak *’ ott, ahol az összes benned örvendezők lakoznak!
Tropár 2. hang
Szent Ozeás prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Dicsőség… 4. hang. Minta: Aki önként...
Böjtölés közt élvén a magaslaton * a lélek ellenségeinek ármányait a Kereszt fegyverzetével tovaűzted, * utóbb pedig küzdelmeidet férfiasan megvívván, * az ikonrombolást a lélek kardjával legyőzted. * Mindkettőért koszorút nyertél, *’ András, tiszteletreméltó vértanú atyánk!
Most és… 4. hang
Téged magasztalunk Istenszülő, mikor így kiáltunk föl: * Üdvözlégy alkonyt nem ismerő világosság! * mivel a mindenség Urát viselted szíved alatt.

